‘ฟิลลิป’ยืนยัน พักเงินรอเวลาระยะสั้นเสี่ยง
บล.ฟิลลิป ยังห่วงหน้าผาการคลังไม่คืบหน้า แนะระยะสั้นหลบในกองทุนตลาดเงิน รักษาเงินต้นรอความชัดเจน
14 ธ.ค. 2555

บล.ฟิลลิป ยังห่วงหน้าผาการคลังไม่คืบหน้า แนะระยะสั้นหลบในกองทุนตลาดเงิน รักษาเงินต้นรอความชัดเจน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัท หลักทรัพย์ (บล.) ฟิลลิป (ประเทศไทย) กล่าวว่า การเจรจาภาวะหน้าผาการคลัง (Fiscal Cliff) ยังไม่มีความคืบหน้า ขณะที่เวลาเริ่มหมดลงเรื่อยๆ ทำให้มองว่าหากยังไม่มีความคืบหน้า และเวลาเริ่มหมดลงเรื่อยๆ แบบนี้ อาจส่งผลกระทบต่อความเชื่อมั่นของนักลงทุนได้ 
“แม้ว่าการลงทุนในสินทรัพย์เสี่ยงระยะสั้นยังมีแนวโน้มที่ดีอยู่ แต่เราไม่ได้ปรับคำแนะนำการลงทุนทั้งในระยะสั้น และระยะยาวแต่อย่างใด โดยระยะสั้นให้หลีกเลี่ยงต่อไป มองว่า โอกาสที่สินทรัพย์เสี่ยงจะปรับเพิ่มขึ้นมีไม่เยอะ และไม่คุ้มความเสี่ยง เนื่องจากการปรับตัวขึ้นยังคงถูกกดดันจากภาวะ Fiscal Cliff อยู่ เช่นเดียวกับการลงทุนระยะยาวที่ยังคงให้น้ำหนักการลงทุนในตลาดเงินรอผลสรุป Fiscal Cliff ให้ชัดเจนก่อน หลังจากนั้นจะพิจารณาปรับพอร์ตกองทุนรวมอีกครั้ง ซึ่งปัจจุบันยังคงให้น้ำหนักการถือกองทุนตลาดเงินไว้ตามเดิม เพื่อรักษาเงินต้นไว้เป็นสำคัญ สำหรับการลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ยังคงแนะนำให้ทยอยสะสมต่อไป” นายสานุพงศ์ กล่าว